OSNOVNA ŠKOLA STARIGRAD

23 244 STARIGRAD -PAKLENICA

KLASA: 602-01/20-01/14

URBROJ: 2198-1-39-02-20-01

Starigrad – Paklenica, 20. 2. 2020.

E-mail: skola@os-starigrad-paklenica.skole.hr

Web stranice: www.os-starigrad-paklenica.skole.hr

**POD POKROVITELJSTVOM MINISTARSTVA ZAŠTITE OKOLIŠA I ENERGETIKE**

O natječaju:

Cilj ovog natječaja usmjeren je na zaštićena područja naše domovine (nacionalni parkovi i parkovi prirode) te na raznolikost biljnog i životinjskog svijeta u zaštićenim područjima.

Učenici će likovnim i pisanim izričajem dočarati tajanstveni život prirode u najskrovitijim dijelovima zaštićenih područja. Svoja će znanja i iskustva kreativno i maštovito prikazati odabranim detaljem zaštićene prirode.

Natječaj je organiziran povodom Europskog dana parkova koji se obilježava 24. svibnja. Ovaj je datum odabran kao sjećanje na postanak prvih europskih nacionalnih parkova u Švedskoj. Ideja za obilježavanje tog dana potekla je od Federacije EUROPARC s ciljem razvijanja svijesti o zaštićenim područjima i parkovima.

**PREDMET:**

**ZELENO SRCE KUCA ZA NAS**

**5. likovno-literarni natječaj**

**poziv za sudjelovanje**

**Pod pokroviteljstvom Ministarstva zaštite okoliša i energetike,** OŠ Starigrad i ove godine organizira iprovodi likovno-literarni natječaj ZELENO SRCE KUCA ZA NAS.

Na natječaj se pozivaju učenici osnovnih škola s područja Republike Hrvatske.

**CILJ NATJEČAJA**: osvijestiti važnost zaštite dragocjenih prirodnih bogatstava i zaštićenih područja

**ZADANA TEMA: Paklenica - čarobna vila Velebita**

Ove smo godine odlučili započeti putovanje Lijepom našom te se prepustiti čarima netaknute prirode i raznolikosti biljnog i životinjskog svijeta naših nacionalnih parkova.

 Nacionalni park je definiran člankom 11. Zakona o zaštiti prirode kao: „ ... prostrano, pretežno neizmijenjeno područje kopna i/ili mora iznimnih i višestrukih prirodnih vrijednosti, obuhvaća jedan ili više sačuvanih ili neznatno izmijenjenih ekoloških sustava, a prvenstveno je namijenjen očuvanju izvornih prirodnih vrijednosti.”

 Po očuvanosti prirode Hrvatska je među najbogatijim zemljama Europe. Te vrijednosti potrebno je njegovati i čuvati kako bismo u njima što dulje uživali.

 Naših je osam nacionalnih parkova i svaki od njih priča svoju jedinstvenu i posebnu priču.

Ovogodišnjim natječajem usredotočit ćemo se na Nacionalni park Paklenicu i na trenutak se prepustiti legendama o vilama ovog kraja koje su svojom ljepotom mamile i očaravale svakoga tko bi ih pogledao.

Kanjoni Velike i Male Paklenice, poznati po strmim stijenama, oduvijek su mamili penjače.

Ljubitelji prirode očarani su planinskim livadama i dolinama, staništem biljnih endema, raznih vrsta leptira i ptica.

Manita peć krije tajne raskošnog podzemnog svijeta, obiluje stalagmitima, stalaktitima i sigastim stupovima.

Ove, a i još mnoge druge ljepote, krije Nacionalni park Paklenica. Na vama je da ih otkrijete te prikažete likovnim ili literarnim izričajem. Sigurni smo da ćete uživati!

**LITERARNI NATJEČAJ**

Svaka škola može sudjelovati s 3 - 6 radova koji trebaju biti ispisani u elektroničkom ispisu te tiskani u 4 primjerka za svakog člana povjerenstva. Svaki rad mora biti lektoriran, pisan u Word-u (font Calibri 12), snimljen na CD-u radi uvrštavanja rada u zbornik.

Literarni radovi moraju sadržavati **sve podatke (ime i prezime učenika, razred, ime i prezime učitelja-voditelja, naziv i adresu škole, e-mail adresu te broj telefona-faksa škole).**

**LIKOVNI NATJEČAJ**

**Uvjeti likovnog natječaja**

Likovni radovi mogu biti rađeni u svim tehnikama na papiru formata likovne mape za određeni razred.

Sve podatke potrebno je ispisati u elektroničkom obliku (**ime i prezime učenika**, **razred,** **ime i prezime učitelja-voditelja, naziv i adresa škole, broj telefona-faksa škole)** te ih zalijepiti na poleđinu rada.

**ZAJEDNIČKI DIO**

Radovi koji stignu na vrijeme proslijedit će se stručnom povjerenstvu koje broji 4 člana.

Pristigli radovi bit će podijeljeni u 4 kategorije:

1. kategorija – likovni radovi učenika od 1. do 4. razreda
2. kategorija – literarni radovi učenika od 1. do 4. razreda
3. kategorija – likovni radovi učenika od 5. do 8. razreda
4. kategorija – literarni radovi učenika od 5. do 8. razreda

U svakoj kategoriji povjerenstvo će odabrati najbolji rad koji će biti nagrađen.

Uz nagrađene radove, povjerenstvo će izabrati te pohvaliti radove iz pojedine kategorije likovnih i literarnih radova.

**VRIJEDNE NAGRADE!**

Odabrane radove potrebno je umetnuti između dva kartona kako se prilikom dostave ne bi oštetili.

Nagrade za pohvaljene i nagrađene osigurava organizator natječaja.

**Rok za slanje radova je 20. travnja 2020. godine.**

Radove slati na adresu škole:

**OŠ STARIGRAD**

**JOSE DOKOZE 30**

**23 244 STARIGRAD - PAKLENICA**

s naznakom: za 5. likovno- literarni natječaj ZELENO SRCE KUCA ZA NAS

Rezultati natječaja bit će objavljeni na web stranicama škole dana 8. svibnja 2020. godine.

**Završna priredba, izložba te uručenje nagrada i pohvalnica održat će se 29. svibnja 2020. godine u Starigradu - Paklenici.**

O točnom vremenu bit ćete pravovremeno obaviješteni!

 **Povjerenstvo škole**